钦定古今图书集成/明伦汇编/氏族典/第133卷 > 《廖用贤尚友录》 > 荀崧
## 钦定古今图书集成/明伦汇编/氏族典/第133卷 > 《廖用贤尚友录》 > 荀崧

按《晋书荀崧传》，“崧字景猷，颍川临颍人，魏太尉彧之
元孙也。志操清纯，雅好文学。泰始中，诏以崧代兄袭
父爵，补濮阳王允文学，赵王伦引为相国参军。伦篡，
转护军司马、给事中，稍迁尚书吏部郎，太弟中庶子，
累迁侍中、中护军。王弥入洛，崧与百官奔于密，未至
而母亡。贼追将及，同旅散走。崧被发从车，守丧号泣。”
贼至，弃其母尸于地，夺车而去。崧被四创，气绝至夜
方苏，葬母于密山。服阕，族父藩承制，以崧监江北军
事、南中郎将、后将军、假节、襄阳太守。时山陵发掘，崧
遣主簿石览将兵入洛，修复山陵。以勋进爵舞阳县
公，迁都督荆州江北诸军事、平南将军，镇宛，改封曲
陵公。元帝践祚，征拜尚书仆射，转太常。太宁初，加散
骑常侍，后领太子太傅。以平王敦功，更封平乐伯。坐
使威仪，为猛兽所食，免职。后拜金紫光禄大夫、录尚
书事，散骑常侍如故。迁右光禄大夫，开府仪同三司，
录《尚书》如故。又领秘书监，给亲兵百二十人。年虽衰
老，而孜孜典籍，世以此嘉之。苏峻之役，崧与王导共
登御床拥卫帝。及帝被逼幸石头，崧亦侍从，不离帝
侧。贼平，帝幸温峤舟，崧时年老病笃，犹力步而从。咸
和三年薨，时年六十七。赠侍中，谥曰敬。